Ciolacu: "Voi plăti amenda. Orban şi ai săi folosesc Poliţia Română în scopuri politice".
Marcel Ciolacu acuză PNL că folosește poliția în scopuri politice. Liderul PSD a scris duminică pe Facebook un mesaj deschis pentru Guvernul Orban. Ciolacu: "Am transmis astăzi dimineaţă poliţiei toate datele celor care au fost la masă. Voi plăti amenda".
Preşedintele PSD Marcel Ciolacu acuză Guvernul Orban că foloseşte Poliţia pentru scopuri politice. Liderul social-democrat susţine că va plăti amenda, după ce a fost fotografiat, alături de mai multe persoane, la o masă într-un restaurant din Buzău."Orban şi ai săi folosesc Poliţia Română în scopuri politice. Este o ruşine! Asta arată cât de disperaţi sunt şi cât de jos au ajuns! Nu am văzut nicio conferinţă de presă a Poliţiei atunci când Orban şi miniştrii săi beau şi chefuiau la guvern în timp ce românii erau închişi în case. Nici când liderii PNL făceau paranghelii şi reuniuni politice cu sute de persoane", a scris duminică pe Facebook Marcel Ciolacu.Acesta a spus că lua masa cu familia lui, iar la un moment dat la masă s-au aşezat mai mulţi colegi. Ciolacu admite că "nu ar fi trebuit să se întâmple acest lucru"."În fapt, lucrurile stau aşa: judeţul Buzău este în scenariul verde, fapt pentru care este permisă operarea restaurantelor la interior. De asemenea, conform legii, la masă nu este obligatorie purtarea măştii. Am luat masa împreună cu familia mea, iar, la un moment dat, au venit mai mulţi colegi la masă cu noi. Ştiu că nu ar fi trebuit să se întâmple acest lucru, chiar şi pentru câteva minute. De aceea, am transmis astăzi dimineaţă poliţiei toate datele celor care au fost la masă. Voi plăti amenda. Este o regulă pe care trebuie să o respectăm toţi", a mai scris social-democratul pe reţeaua de socializare.Purtătorul de cuvânt al Poliţiei Române, comisarul Georgian Drăgan, a declarat că poliţiştii din Buzău au fost sesizaţi cu privire la prezenţa mai multor persoane într-un restaurant din Sărata Monteoru, printre care şi preşedintele Camerei Deputaţilor, Marcel Ciolacu.Potrivit acestuia, poliţiştii care au ajuns la restaurant au găsit 6 persoane, 3 în interior şi 3 în exteriorul locaţiei, iar ulterior au fost identificate şi amendate toate persoanele participante."3 dintre cele 6 persoane erau reprezentanţi ai operatorului economic şi s-a constatat că aceştia nu purtau mască de protecţie, în locurile în care acest lucru era obligatoriu, astfel că au fost sancţionate contravenţional. Ulterior, au fost efectuate verificări, în urma cărora au fost identificate toate persoanele care apar în imaginile din spaţiul public, acestea fiind sancţionate contravenţional, pentru că erau mai mult de 6 persoane la o masă", a mai spus purtătorul de cuvânt al Poliţiei Române.În imaginile publicate de presa locală din Buzău, alături de Marcel Ciolacu, la masă sunt şi fostul premier Mihai Tudose şi Lucian Romaşcanu.